钦定古今图书集成/明伦汇编/皇极典/第255卷 > 韩诗外传 > 论用人
## 钦定古今图书集成/明伦汇编/皇极典/第255卷 > 韩诗外传 > 论用人

人主欲强固安乐，莫若反己；欲附下一民，则莫若及
之政；欲修政美俗，则莫若求其人。彼其人者，生今之
世而志乎古之世。以天下之王公莫之好也，而是子
独好之；以民莫之为也，而是子独为之也。抑为之者
穷，而是子犹为之，而无是须臾怠焉，差焉。独明夫先
王所以遇之者，所以失之者，知国之安危臧否，若别
白黑，则是其人也。人主欲强固安乐，则莫若与其人
用之。巨用之，则天下为一，诸侯为臣；小用之，则威行
邻国，莫之能御。若殷之用伊尹，周之遇太公，可谓巨
用之矣。齐之用管仲，楚用孙叔敖，可谓小用之矣。巨
用之者如彼，小用之者故如此也。曰：“粹而王，駮而霸，
无一而亡。”《诗》曰：“四国无政，不用其良。”不用其良臣而
不亡者，未之有也。

智如泉源，行可以为表仪者，人师也。智可以砥行可
以为辅弼者，人友也。据法守职而不敢为非者，人吏
也。当前决意，一呼再诺者，人隶也。故上主以师为佐，
中主以友为佐，下主以吏为佐，危亡之主以隶为佐。
《语》曰：“渊广者其鱼大，主明者其臣惠”，眼观而志合，必
由其中。故同明相见，同音相闻，同志相从，非贤者莫
能用贤。故辅弼左右，所任使者，有存亡之机，得失之
要也。可无慎乎？《诗》曰：“不明尔德，时无背无侧。尔德不
明，以无陪无卿。”